DEĊIŻJONI TAL-KUMMISSJONI (UE) 2020/519

tat-3 ta’ April 2020

dwar id-dokument ta’ referenza settorjali dwar l-aqwa prassi ta’ ġestjoni ambjentali, l-indikaturi tal-prestazzjoni ambjentali settorjali u l-punti ta’ riferiment ta’ eċċellenza għas-settur tal-immaniġġjar tal-iskart skont ir-Regolament (KE) Nru 1221/2009 dwar il-parteċipazzjoni volontarja ta’ organizzazzjonijiet fi skema Komunitarja ta’ ġestjoni u verifika ambjentali (EMAS)

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 1221/2009 tal-Parlament Ewropew u tal-Kunsill tal-25 ta’ Novembru 2009 dwar il-parteċipazzjoni volontarja ta’ organizzazzjonijiet fi skema Komunitarja ta’ ġestjoni u verifika ambjentali (EMAS) li jħassar ir-Regolament (KE) Nru 761/2001 u d-Deċiżjonijiet tal-Kummissjoni 2001/681/KE u 2006/193/KE (1), u b’mod partikolari l-Artikolu 46(1) tiegħu,

Billi:

(1) Ir-Regolament (KE) Nru 1221/2009 jobbliga lill-Kummissjoni tfassal dokumenti ta’ referenza settorjali għal setturi ekonomiċi speċifiċi. Id-dokumenti jridu jinkludu l-aqwa prattiki ta’ ġestjoni ambjentali, l-indikaturi tal-prestazzjoni ambjentali u, meta jkun xieraq, il-parametri referenzjarji ta’ eċċellenza kif ukoll is-sistemi ta’ klassifikazzjoni li jidentifikaw il-livelli tal-prestazzjoni ambjentali. L-organizzazzjonijiet irreġistrati jew li qegħdin iħejju biex isiru rreġistrati skont l-iskema ta’ ġestjoni u verifika ambjentali stabbilita bir-Regolament (KE) Nru 1221/2009 huma meħtieġa li jqisu dawk id-dokumenti meta jkunu qegħdin jiżviluppaw is-sistemi ta’ ġestjoni ambjentali tagħhom u meta jkunu qegħdin jivvalutaw il-prestazzjoni ambjentali tagħhom fid-dikjarazzjoni ambjentali jew fid-dikjarazzjoni ambjentali aġġornata tagħhom, imħejjija skont l-Anness IV ta’ dak ir-Regolament.

(2) Ir-Regolament (KE) Nru 1221/2009 kien jesiġi li l-Kummissjoni tistabbilixxi pjan ta’ ħidma li jistipula lista indikattiva tas-setturi li jridu jitqiesu bħala setturi prijoritarji għall-adozzjoni ta’ dokumenti ta’ referenza settorjali u transsettorjali. Is-settur tal-immaniġġjar tal-karozzi ġie identifikat bħala settur prijoritarju fil-Komunikazzjoni mill-Kummissjoni – It-twaqqif ta’ pjan ta’ ħidma li jistabbilixxi lista indikattiva ta’ setturi għall-adozzjoni ta’ dokumenti ta’ referenza settorjali u transsettorjali, skont ir-Regolament (KE) Nru 1221/2009, dwar il-parteċipazzjoni volontarja ta’ organizzazzjonijiet fi skema Komunitarja ta’ ġestjoni u verifika ambjentali (EMAS) (2).

(3) Id-dokument ta’ referenza settorjali għas-settur tal-immaniġġjar tal-iskart jenħtieġ jiffoka fuq l-aħjar prattiki, l-indikaturi u l-punti ta’ riferiment għall-immaniġġjar tal-iskart, billi jindirizza lill-kumpaniji tal-immaniġġjar tal-iskart kemm pubbliċi kif ukoll privati, inklużi kumpaniji li jimplimentaw l-iskemi ta’ responsabbiltà tal-produtturi, u l-amministrazzjonijiet pubbliċi inkarigati mill-immaniġġjar tal-iskart fil-livell lokali. Jenħtieġ li dan iqis u jagħmel referenza għall-gwida eżistenti għall-aspetti koperti minn strumenti oħra tal-politika tal-Unjoni, bħalma hi d-Direttiva 2008/98/KE tal-Parlament Ewropew u tal-Kunsill (3) u leġiżlazzjoni speċifika oħra dwar l-iskart u d-dokumenti ta’ referenza dwar l-Aqwa Tekniki Disponibbli (BAT) żviluppati skont id-Direttiva 2010/75/UE tal-Parlament Ewropew u tal-Kunsill (4).

(4) Filwaqt li jqis l-aqwa prattiki ta’ mmaniġġjar tal-iskart (5), id-dokument ta’ referenza settorjali għas-settur tal-immaniġġjar tal-iskart jenħtieġ li jidentifika indikaturi speċifiċi tal-prestazzjoni ambjentali, il-punti ta’ riferiment ta’ eċċellenza u l-azzjonijiet biex l-awtoritajiet tal-iskart u kumpaniji privati jew pubbliċi oħrajn li jimmaniġġjaw l-iskart itejbu l-prestazzjoni tagħhom tal-immaniġġjar tal-iskart, fosthom billi jippromwovu l-prevenzjoni tal-iskart u billi jilqħu livelli ogħla ta’ użu mill-ġdid u riċiklaġġ. Dawn l-elementi jgħinu lill-organizzazzjonijiet jidentifikaw l-aktar oqsma rilevanti fejn jistgħu jieħdu azzjoni biex jindirizzaw l-aspetti ambjentali l-aktar sinifikanti kif ukoll jipprovdu qafas biex jintraċċaw it-titjib f’dik li hi sostenibbiltà.

(5) Sabiex l-organizzazzjonijiet, il-verifikaturi ambjentali u oħrajn, inklużi l-awtoritajiet nazzjonali, l-entitajiet u l-awdituri ta’ akkreditazzjoni u ta’ liċenzjar involuti fl-awditjar intern ikollhom biżżejjed żmien biex iħejju għall-introduzzjoni tad-dokument ta’ referenza settorjali għas-settur tal-immaniġġjar tal-iskart, jenħtieġ li d-data tal-applikazzjoni ta’ din id-Deċiżjoni tiġi differita b’perjodu ta’ 120 jum mid-data tal-pubblikazzjoni tagħha f’Il-Ġurnal Uffiċjali tal-Unjoni Ewropea.

(6) Fit-tfassil tad-dokument ta’ referenza settorjali anness ma’ din id-Deċiżjoni, il-Kummissjoni kkonsultat lill-Istati Membri u lil partijiet ikkonċernati oħra skont ir-Regolament (KE) Nru 1221/2009.

(7) Il-miżuri previsti f’din id-Deċiżjoni huma skont l-opinjoni tal-Kumitat stabbilit bl-Artikolu 49 tar-Regolament (KE) Nru 1221/2009.

ADOTTAT DIN ID-DEĊIŻJONI:

Artikolu 1 Id-dokument ta’ referenza settorjali dwar l-aqwa prattiki ta’ ġestjoni ambjentali, l-indikaturi ta’ prestazzjoni ambjentali settorjali, u l-punti ta’ riferiment ta’ eċċellenza għas-settur tal-immaniġġjar tal-iskart, huwa stabbilit fl-Anness ta’ din id-Deċiżjoni.

Artikolu 2 Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea. Għandha tapplika mit-12 ta’ Awwissu 2020.

Magħmul fi Brussell, it-3 ta’ April 2020. Għall-Kummissjoni Il-President Ursula VON DER LEYEN

(1) ĠU L 342, 22.12.2009, p. 1.

(2) Komunikazzjoni mill-Kummissjoni — It-twaqqif ta’ pjan ta’ ħidma li jistabbilixxi lista indikattiva ta’ setturi għall-adozzjoni ta’ dokumenti ta’ referenza settorjali u transsettorjali, skont ir-Regolament (KE) Nru 1221/2009, dwar il-parteċipazzjoni volontarja ta’ organizzazzjonijiet fi skema Komunitarja ta’ ġestjoni u verifika ambjentali (EMAS) (ĠU C 358, 8.12.2011, p. 2).

(3) Id-Direttiva 2008/98/KE tal-Parlament Ewropew u tal-Kunsill tad-19 ta’ Novembru 2008 dwar l-iskart u li tħassar ċerti Direttivi (ĠU L 312, 22.11.2008, p. 3).

(4) Id-Direttiva 2010/75/UE tal-Parlament Ewropew u tal-Kunsill tal-24 ta’ Novembru 2010 dwar l-emissjonijiet industrijali (il-prevenzjoni u l-kontroll integrati tat-tniġġis) (ĠU L 334, 17.12.2000, p. 17).

(5) Dri M., Canfora P., Antonopoulos I. S., Gaudillat P., Best Environmental Management Practice for the Waste Management Sector, JRC Science for Policy Report, EUR 29136 EN, Publications Office of the European Union, Lussemburgu, 2018, ISBN 978-92-79-80361-1, doi:10.2760/50247, JRC111059. http://susproc.jrc.ec.europa.eu/activities/emas/documents/WasteManagementBEMP.pdf